text: Slagteriarbejdere strejker stadig efter møde
  19 maj 2017 kl. 14.48
  Medarbejderne på Danish Crowns slagteri i Horsens fortsætter strejken. Det ligger fast efter et medarbejdermøde fredag eftermiddag.
  De svin, der i dag skulle have ladt livet på Danish Crowns slagteri i Horsens får lov at leve et par dage endnu.
  Slagteriarbejderne fortsætter nemlig den strejke, de indledte fredag morgen. Det står klart efter et medarbejdermøde fredag eftermiddag.
  - Vi var ikke med til mødet, det var et møde for medarbejderne, men det endte med, at de alle gik hjem igen, siger pressechef hos Danish Crown, Jens Hansen til TV SYD.
  Der er ikke nogen på arbejde i weekenden, så strejken omfatter indtil videre aftenholdet på slagteriet i Horsens. 
  Mandag morgen mødes medarbejderne til endnu et møde, hvor de vil beslutte, om strejken skal fortsætte.
  -Medarbejderne kræver, at vi trækker en advarsel til fællestillidsmanden tilbage, siger Jens Hansen til TV SYD.
  Medarbejdernes tillidsmand Claus Olesen ønsker ikke at udtale sig konkret om sagen, men bekræfter pressechefens oplysninger om, at medarbejderne mødes igen mandag morgen, og at medarbejderne stiller krav om, at advarslen til tillidsmanden trækkes tilbage.
  
  